privind poziția care urmează să fie luată în numele Uniunii Europene în cadrul Comitetului mixt al SEE referitor la o modificare a anexei IX (Servicii financiare) la Acordul privind SEE (Depozitari centrali de valori mobiliare – Liechtenstein)

EXPUNERE DE MOTIVE

1.Obiectul propunerii

Prezenta propunere se referă la decizia de stabilire a poziției care urmează să fie luată în numele Uniunii în cadrul Comitetului mixt al SEE în legătură cu adoptarea preconizată a deciziei Comitetului mixt privind o modificare a anexei IX (Servicii financiare) la Acordul privind SEE.

2.Contextul propunerii

2.1.Acordul privind SEE

Acordul privind Spațiul Economic European („Acordul privind SEE”) garantează drepturi și obligații egale în cadrul pieței interne pentru cetățenii și operatorii economici din SEE. Acesta prevede includerea legislației UE din domeniul celor patru libertăți în toate cele 30 de state SEE, care cuprind statele membre ale UE, Norvegia, Islanda și Liechtenstein. În plus, Acordul privind SEE reglementează cooperarea și în alte domenii importante, cum ar fi cercetarea și dezvoltarea, educația, politica socială, mediul, protecția consumatorilor, turismul și cultura, denumite colectiv „politici de sprijin și orizontale”. Acordul privind SEE a intrat în vigoare la data de 1 ianuarie 1994. Uniunea împreună cu statele sale membre este parte la Acordul privind SEE.

2.2.Comitetul mixt al SEE

Comitetul mixt al SEE este responsabil cu gestionarea Acordului privind SEE. Comitetul mixt este un forum pentru schimbul de opinii cu privire la funcționarea Acordului privind SEE. Deciziile sale sunt luate prin consens și sunt obligatorii pentru părți. În cazul UE, responsabilitatea pentru coordonarea chestiunilor legate de SEE revine Secretariatului General al Comisiei Europene.

2.3.Actul avut în vedere spre adoptare de către Comitetul mixt al SEE

Comitetul mixt al SEE urmează să adopte decizia Comitetului mixt al SEE („actul avut în vedere”) privind modificarea anexei IX (Servicii financiare) la Acordul privind SEE.

Regulamentul (UE) nr. 909/2014 al Parlamentului European și al Consiliului din 23 iulie 2014 privind îmbunătățirea decontării titlurilor de valoare în Uniunea Europeană și privind depozitarii centrali de titluri de valoare și de modificare a Directivelor 98/26/CE și 2014/65/UE și a Regulamentului (UE) nr. 236/2012 a fost încorporat în Acordul privind SEE prin Decizia nr. 18/2019 a Comitetului mixt al SEE din 8 februarie 2019 și este menționat la punctul 31bf din anexa IX la Acordul privind SEE.

Adaptarea prevăzută la punctul 31bf litera (c) din anexa IX la Acordul privind SEE acordă Liechtensteinului o derogare pentru a permite depozitarilor centrali de titluri de valoare din țări terțe („CSD-uri”) care le oferă deja intermediarilor financiari din Liechtenstein serviciile menționate la articolul 25 alineatul (2) din Regulamentul (UE) nr. 909/2014 sau care au înființat deja o filială în Liechtenstein să continue să furnizeze astfel de servicii timp de maximum cinci ani de la data intrării în vigoare a Deciziei nr. 18/2019 a Comitetului mixt al SEE din 8 februarie 2019.

Scopul actului avut în vedere este de a prelungi, la cererea Liechtensteinului, derogarea prevăzută la punctul 31bf litera (c) din anexa IX la Acordul privind SEE după data de 8 februarie 2024, pentru o perioadă de aplicare ce nu ar trebui să depășească 7 ani de la data intrării în vigoare a Deciziei Comitetului mixt al SEE [prevăzută pentru februarie 2023]. Prin urmare, actul avut în vedere ar permite CSD-urilor din țări terțe care le oferă deja intermediarilor financiari din Liechtenstein serviciile menționate la articolul 25 alineatul (2) din Regulamentul (UE) nr. 909/2014 sau care au înființat deja o filială în Liechtenstein să continue să furnizeze astfel de servicii pentru o perioadă de maximum șapte ani de la data intrării în vigoare a actului avut în vedere. Cu toate acestea, proiectul de propunere precizează, de asemenea, că adaptarea prevăzută la punctul 31bf litera (c) din anexa IX la Acordul privind SEE trebuie să fie revizuită în cazul în care articolul 25 sau articolul 69 din Regulamentul (UE) nr. 909/2014 se modifică în perioada respectivă.

Actul avut în vedere va deveni obligatoriu pentru părți în conformitate cu articolele 103 și 104 din Acordul privind SEE.

2.4.Alte elemente

Explicare detaliată a dispozițiilor specifice ale propunerii

Situația Liechtensteinului [adaptarea 3 litera (c)]

Liechtenstein și Elveția sunt legate printr-o rețea densă de tratate, în special prin Tratatul vamal din 1923 și prin Tratatul monetar din 1980, în temeiul căruia Liechtenstein (care utilizează deja din 1921 francul elvețian drept monedă oficială) este inclus în zona monetară a Elveției. În sectorul serviciilor financiare, Tratatul monetar prevede aplicabilitatea directă a anumitor norme juridice și administrative elvețiene (a se vedea anexele la Tratatul monetar). Drept urmare, anumiți intermediari financiari (de exemplu băncile, întreprinderile de investiții) trebuie să respecte cerințele de raportare ale Băncii Naționale a Elveției (SNB) pentru ca aceasta să poată conduce politica monetară. Zona monetară și economică comună a dus în trecut la crearea unor relații economice solide între cele două țări, care au persistat și după aderarea Liechtensteinului la Acordul privind SEE.

Din aceste motive, piața financiară a Liechtensteinului este pe deplin integrată cu infrastructurile pieței financiare elvețiene și se bazează în mare măsură pe acestea. Orice perturbare a configurației actuale îi poate afecta pe participanții la piața financiară a Liechtensteinului. Adaptarea 3 litera (c) prevede, așadar, că depozitarilor centrali de titluri de valoare din țările terțe care le oferă deja intermediarilor financiari din Liechtenstein serviciile menționate la articolul 25 alineatul (2) din Regulamentul CSDR sau care au înființat deja o filială în Liechtenstein li se poate permite să continue să furnizeze serviciile menționate la articolul 25 alineatul (2) pentru o perioadă de maximum 7 ani de la data intrării în vigoare a proiectului de decizie a Comitetului mixt al SEE atașat. Cu toate acestea, proiectul de propunere precizează, de asemenea, că adaptarea prevăzută la punctul 31bf litera (c) din anexa IX la Acordul privind SEE trebuie să fie revizuită în cazul în care articolul 25 sau articolul 69 din Regulamentul (UE) nr. 909/2014 se modifică în perioada respectivă.